Biserica Domnița Bălașa din București, monument istoric recent restaurat cu fonduri europene, a fost pusă în valoare printr-un proiect de iluminare inteligentă realizat de o companie care deține o poziție de lider mondial în domeniu. A fost primul proiect de mare complexitate creat pentru o biserică, transmit reprezentanții firmei Signify.
"Implementarea conceptului de iluminat a fost extrem de complexă, având ca scop evidențierea tuturor elementelor care conferă acestei biserici un caracter aparte", a declarat un reprezentat al companiei citat de Business Magazin.
"Prin intermediul sistemului de iluminat inteligent instalat, la intrarea în biserică sunt evidențiate naosul cu candelabrele, catapeteasma, ușile împărătești și cele două monumente funerare ale Domniței Bălașa și Zoiței Bibescu."
A fost implementat un sistem de control al iluminatului atât în interior, cât și în exterior, care permite crearea de scenarii de iluminare diverse. La intrare, a fost amplasat un panou de control, iar pe tableta din altar și pe telefoanele mobile ale slujitorilor bisericii a fost instalată o aplicație dedicată.
Iluminatul este divizat în mai multe zone, fiecare cu scenarii predefinite adaptate la diversele ceremonii religioase. Aceasta permite ajustarea cantității de lumină în funcție de evenimentul desfășurat în biserică.
Fiecare zonă poate fi controlată individual: candelabrul și crucile pot fi gestionate separat, iar utilizatorii pot selecta scenarii generale pentru întregul interior al bisericii.
Între beneficii se numără economii semnificative la factura de energie electrică, evidențierea unui monument istoric de excepție și îmbunătățirea vizibilității pentru transmisiile live ale slujbelor.
Biserica Domnița Bălașa – Paraclis Patriarhal din Capitală este unul dintre puținele lăcașuri de cult ortodoxe unde se păstrează monumente funerare sub formă de statui. A fost restaurată, în perioada 2018-2022, în cadrul unui amplu proiect finanțat din fonduri europene nerambursabile.
"Le aduc mulțumiri doamnei Viorica Frunză, proiectantul general, și domnului Ionuț Bursuc, manager de proiect, care au făcut totul să fie posibil", a declarat Părintele Paroh Ștefan Ababei.
Biserica a fost restaurată și înfrumusețată până la cele mai mici detalii, de la fundație până la acoperiș. Fundația și zidăria au fost consolidate, iar acoperișul și șarpanta au fost restaurate în forma lor originară. La fel și împrejmuirea bisericii.
Proiectul, în valoare totală de 17.156.630,30 lei cu TVA, a fost cofinanțat din Fondul European de Dezvoltare Regională prin Programul Operațional Regional 2014-2020, axa prioritară 5 – Îmbunătățirea mediului urban și conservarea, protecția și valorificarea durabilă a patrimoniului cultural.
Vezi și:
Foto credit: Așezămintele Brâncovenești – Biserica Domnița Bălașa
Urmărește-ne pe Telegram: t.me/basilicanews